देश में फैल रहा H3N2 इन्फ्लूएंजा, एम्स के पूर्व निदेशक बोले- यह कोरोना की तरह; बचाव के लिए मास्क पहनें
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar - अमेरिका के जॉर्जिया में गोलीबारी हुई। 2 टीनेजर्स की मौत हो गई। 6 लोगों के घायल होने की खबर है। घटना के समय एक घर में पार्टी
एम्स के पूर्व निदेशक डॉ. रणदीप गुलेरिया ने देश में फैल रहे H3N2 इन्फ्लूएंजा से लोगों को सावधान रहने की अपील की है। उन्होंने कहा कि यह कोरोना के जैसी ही फैलता है। इससे बचने के लिए मास्क पहनें, सोशल डिस्टेंसिंग का पालन करें और बार-बार हाथ धोते रहें। बुजुर्गों और पहले से ही किसी बीमारी से परेशान लोगों को इससे ज्यादा परेशानी हो सकती है।
उधर, केंद्रीय स्वास्थ्य मंत्रालय ने सोमवार को हेल्थ एक्सपर्ट्स के साथ H3N2 इन्फ्लूएंजा के बढ़ते मामलों पर चर्चा करने के लिए एक बैठक की। बैठक में एक्सपर्ट्स ने कहा कि देश में कोरोना के मामले कम हुए हैं, लेकिन फ्लू के मामले बढ़ रहे हैं।
आज की अन्य बड़ी खबरें...
IIT बॉम्बे के सुसाइड करने वाले स्टूडेंट के साथ जाति आधारित भेदभाव नहीं हुआ, जांच कमेटी की रिपोर्ट आई
IIT बॉम्बे में 12 फरवरी को अहमदाबाद के एक स्टूडेंट दर्शन सोलंकी ने अपने होस्टल की सातवीं मंजिल से कूदकर सुसाइड कर लिया था। उसके परिवार ने दावा किया था कि अनुसूचित जाति का होने के कारण स्टूडेंट को भेदभाव का सामना करना पड़ रहा था। इस मामले की जांच के लिए एक कमेटी बनाई गई थी। कमेटी ने जांच के बाद अपनी रिपोर्ट में कहा है कि स्टूडेंट के साथ कोई जाति-आधारित भेदभाव नहीं हुआ था। कमेटी के अनुसार सुसाइड का कारण स्टूडेंट का बिगड़ता एजुकेशनल परफॉर्मेंस हो सकता है। दर्शन B Tech (केमिकल) का फर्स्ट ईयर का स्टूडेंट था।
ओडिशा में पटाखे में धमाका, चार लोगों की मौत चार घायल
ओडिशा में खोरधा जिले के भुसंदपुर गांव के एक घर में सोमवार को पटाखा फटने से चार लोगों की मौत हो गई। हादसे में चार अन्य लोग घायल हो गए। खोरधा कलेक्टर के सुदर्शन चक्रवर्ती ने यह जानकारी दी।
हिमाचल में पंजाब के युवकों ने तोड़फोड़ की, विरोध में हिंदू जागरण मंच ने खालिस्तानी झंडे जलाए
हिमाचल प्रदेश के मणिकर्ण में सोमवार को पंजाब के युवकों ने गुंडागर्दी की। इन्होंने मणिकर्ण बाजार में जमकर तोड़फोड़ की और लोगों के साथ मारपीट की। घरों की खिड़कियों और कारों के शीशे तोड़ दिए। इसके विरोध में हिंदू जागरण मंच ने वहां खालिस्तानी झंडे जलाए। तनाव के बाद पंजाब-हिमाचल बॉर्डर पर RAF तैनात कर दी गई है। पंजाब के DGP ने इस मुद्दे पर हिमाचल के DGP से बातचीत की है। पढ़ें पूरी खबर...
माणिक साहा दूसरी बार त्रिपुरा के CM बनेंगे, भाजपा विधायक दल की बैठक में फैसला
माणिक साहा दूसरी बार त्रिपुरा के CM होंगे। सोमवार को भाजपा विधायक दल की बैठक में साहा को विधायक दल का नेता चुना गया। पार्टी अधिकारी ने यह जानकारी दी। शाम को साहा ने राजभवन पहुंचकर सरकार बनाने का दावा भी पेश कर दिया।
मुंबई में अस्पताल की छत का प्लास्टर गिरा, चार मरीज घायल
मुंबई के नायर अस्पताल में सोमवार को चौथी मंजिल की छत का प्लास्टर गिर गया। इस हादसे में चार लोग घायल हो गए। सभी घायलों का इलाज किया गया और उन्हें छुट्टी दे दी गई।
मेघालय के नए गठबंधन को 'मेघालय डेमोक्रेटिक अलायंस 2.0' कहा जाएगा
मेघालय के मुख्यमंत्री और NPP के राष्ट्रीय अध्यक्ष संगमा ने सोमवार को कहा कि सरकार बनाने वाले नए गठबंधन को 'मेघालय डेमोक्रेटिक अलायंस 2.0' कहा जाएगा। राज्य के कैबिनेट में NPP को 8 सीटें, UDP को 2 सीटें और एक-एक सीट BJP और HSPDP को दी जाएंगी। CM ने कहा कि 12 कैबिनेट बर्थ में से मुख्यमंत्री सहित चार गारो हिल्स क्षेत्र से और आठ खासी-जैंतिया हिल्स क्षेत्र से होंगे।
नागपुर और मुंबई में 15 स्थानों पर ED के छापे, 5.51 करोड़ रुपए के जेवर और 1.21 करोड़ रुपए नकद जब्त
ED ने सोमवार को बताया कि नागपुर और मुंबई में 15 स्थानों पर तलाशी के दौरान 5.51 करोड़ रुपए के जेवर और 1.21 करोड़ रुपए नकद जब्त किए गए। ये तलाशी पंकज मेहदिया, लोकेश और कथिक जैन के इन्वेस्टमेंट घोटाले से जुड़े मनी लॉन्ड्रिंग के मामले में की गई है। छापा 3 मार्च को मारा गया था।
कलबुर्गी में प्लास्टिक शीट और कचरे की वजह से येदियुरप्पा का हेलिकॉप्टर लैंड नहीं कर पाया, आधे घंटे के बाद उतरा
कर्नाटक के पूर्व CM और वरिष्ठ नेता बीएस येदियुरप्पा के हेलिकॉप्टर को कलबुर्गी में लैंडिंग करने में दिक्कतों का सामना करना पड़ा। हेलिकॉप्टर हेलीपैड ग्राउंड के चारों ओर प्लास्टिक शीट्स और कचरे से भरे होने के बाद लैंड नहीं कर पाया।
मीडिया रिपोर्ट्स के मुताबिक पूर्व CM कर्नाटक में होने वाले विधानसभा चुनाव के मद्देनजर विजय संकल्प यात्रा में शामिल होने जा रहे थे। बाद में जब कचरा वहां से हटाया गया, उसके बाद पायलट ने हेलिकॉप्टर की लैंडिंग करवाई।
निक्की यादव हत्याकांड के 6 आरोपियों की न्यायिक हिरासत 14 दिनों के लिए बढ़ाई
दिल्ली के निक्की यादव हत्याकांड में साहिल समेत 6 आरोपियों की ज्यूडिशियल कस्टडी 14 दिन और बढ़ा दी गई है। इस हत्याकांड के मुख्य आरोपी निक्की का लिव इन पार्टनर साहिल है। साहिल को 14 फरवरी को हत्याकांड में गिरफ्तार किया गया था।
पाकिस्तान में फिदायीन हमला; पुलिस वैन में धमाका हुआ, 9 पुलिसकर्मियों की मौत
पाकिस्तान के बोलन जिले में पुलिस वैन में धमाका हुआ है। इसमें 9 पुलिसकर्मियों की मौत हो गई है। 15 घायल बताए जा रहे हैं। ये इलाका बलूचिस्तान के पास है। पुलिस ने इसे फिदायीन हमला बताया है। पुलिस मामले की जांच कर रही है। पढ़ें पूरी खबर...
निकोबार आईलैंड और गुजरात के द्वारका में भूकंप के झटके, नुकसान की कोई खबर नहीं
निकोबार आइलैंड में सोमवार सुबह रिक्टर पैमाने पर 5.0 तीव्रता का भूकंप आया। नेशनल सेंटर फॉर सीस्मोलॉजी (NCS) ने बताया कि रिक्टर पैमाने पर 4.3 तीव्रता का एक और भूकंप आज ​​सुबह लगभग 6:30 बजे गुजरात के द्वारका क्षेत्र में भी आया। हालांकि अभी तक किसी तरह के जान-माल के नुकसान की कोई खबर नहीं है।
अमेरिका के जॉर्जिया में हाउस पार्टी के दौरान फायरिंग, 2 टीनेजर्स की मौत
अमेरिका के जॉर्जिया में गोलीबारी हुई। 2 टीनेजर्स की मौत हो गई। 6 लोगों के घायल होने की खबर है। घटना के समय एक घर में पार्टी चल रही थी। इस दौरान 100 से ज्यादा टीनेजर्स मौजूद थे। पुलिस आरोपी की तलाश कर रही है। गोलीबारी की वजह का भी पता लगाया जा रहा है।
पश्चिम बंगाल विधानसभा के बजट सत्र का दूसरा चरण आज से 
पश्चिम बंगाल विधानसभा के बजट सत्र का दूसरा चरण आज से शुरू होगा। सत्र 13 मार्च तक चलेगा। राज्य सरकार इस सत्र में तीन-चार बिल पारित कराने की तैयारी में है। सत्र के पहले ही दिन विधानसभा स्पीकर बिमान बनर्जी के खिलाफ भाजपा अविश्वास प्रस्ताव ला सकती है।
बता दें कि नेता प्रतिपक्ष व भाजपा विधायक सुवेंदु अधिकारी ने 13 फरवरी को बजट सत्र के दौरान ही विधानसभा सचिवालय में स्पीकर के खिलाफ अविश्वास प्रस्ताव पेश करने का नोटिस दिया था।